CELEX: 32014D0276
Language: lt
Date: 1398988800000
Title: 2014/276/ES: 2014 m. gegužės 2 d. Komisijos įgyvendinimo sprendimas, kuriuo iš dalies keičiamas Sprendimas 2008/411/EB dėl 3400 – 3800 MHz dažnių juostos antžeminėms sistemoms, kuriomis Bendrijoje galima teikti elektroninių ryšių paslaugas, suderinimo (pranešta dokumentu Nr. C(2014) 2798)  Tekstas svarbus EEE

14.5.2014   
            
            
               LT
            
            
               Europos Sąjungos oficialusis leidinys
            
            
               L 139/18
            
         KOMISIJOS ĮGYVENDINIMO SPRENDIMAS
   2014 m. gegužės 2 d.
   kuriuo iš dalies keičiamas Sprendimas 2008/411/EB dėl 3 400–3 800 MHz dažnių juostos antžeminėms sistemoms, kuriomis Bendrijoje galima teikti elektroninių ryšių paslaugas, suderinimo
   
      
         (pranešta dokumentu Nr. C(2014) 2798)
      
   
   (Tekstas svarbus EEE)
   (2014/276/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
   kadangi:
   
               (1)
            
            
               Komisijos sprendimu 2008/411/EB (2) visoje Sąjungoje suderinamos spektro naudojimo antžeminio elektroninio ryšio paslaugoms, visų pirma belaidžio ryšio paslaugoms galutiniams naudotojams, teikti 3 400–3 800 MHz dažnių juostoje techninės sąlygos;
            
         
               (2)
            
            
               Europos Parlamento ir Tarybos sprendimu Nr. 243/2012/ES (3) nustatoma daugiametė radijo spektro politikos programa (RSPP) ir tikslas skatinti platesnes galimybes naudotis belaidžio plačiajuosčio ryšio paslaugomis piliečių ir vartotojų Sąjungoje naudai. RSPP reikalaujama, kad valstybės narės skatintų elektroninių ryšių paslaugų teikėjus nuolat vykdyti jų tinklų atnaujinimą pagal naujausias ir efektyviausias technologijas, kad jie sukurtų savo dividendus pagal paslaugų ir technologijų neutralumo principą;
            
         
               (3)
            
            
               Sprendimo Nr. 243/2012/ES 6 straipsnio 2 dalyje reikalaujama, kad valstybės narės suteiktų galimybę naudotis 3 400–3 800 MHz dažnių juosta Sprendimu 2008/411/EB nustatytomis sąlygomis ir, atsižvelgdamos į rinkos paklausą, iki 2012 m. gruodžio 31 d. įvykdytų leidimų išdavimo procedūras, nedarydamos poveikio vykdomam paslaugų diegimui ir taikydamos sąlygas, kuriomis vartotojams būtų suteikta lengva prieiga prie belaidžio plačiajuosčio ryšio paslaugų;
            
         
               (4)
            
            
               3 400–3 800 MHz dažnių juostos naudojimas teikia daug galimybių diegti tankius sparčiojo belaidžio plačiajuosčio ryšio tinklus, kad būtų galima teikti naujoviškas elektroninių ryšių paslaugas galutiniams naudotojams. Naudojant šią dažnių juostą belaidžiam plačiajuosčiam ryšiui turėtų būti prisidedama prie Europos skaitmeninės darbotvarkės ekonominės ir socialinės politikos tikslų;
            
         
               (5)
            
            
               vadovaudamasi Sprendimo Nr. 676/2002/EB 4 straipsnio 2 dalimi, 2012 m. kovo 23 d. Komisija įgaliojo Europos pašto ir telekomunikacijų administracijų konferenciją (CEPT) parengti spektro naudojimo 3 400–3 800 MHz dažnių juostoje technines sąlygas, kad būtų atsižvelgta į belaidės plačiajuostės prieigos technologijos raidą, visų pirma didelį kanalų juostos plotį, ir kartu užtikrinamas efektyvus spektro naudojimas;
            
         
               (6)
            
            
               vykdydama šį įgaliojimą, 2013 m. lapkričio 8 d. CEPT pateikė ataskaitą (CEPT 49-oji ataskaita) dėl spektro suderinimo antžeminėms belaidžio ryšio sistemoms 3 400–3 800 MHz dažnių juostoje techninių sąlygų. Joje pateikiami mažiausiai varžančių techninių sąlygų (pvz., dažnių bloko gaubtinės) tyrimų rezultatai, dažnių suskirstymas, taip pat belaidžio plačiajuosčio ryšio ir esamų spektro naudotojų sambūvio principai ir jų veiklos koordinavimas. CEPT 49-ojoje ataskaitoje pateikti dažnių bloko gaubtinės rezultatai ir koordinavimo principai parengti remiantis Elektroninių ryšių komiteto 203-ąja ataskaita;
            
         
               (7)
            
            
               rinkoje greitai auga sparčiojo belaidžio plačiajuosčio ryšio paslaugų paklausa, o 3 400–3 800 MHz dažnių juosta belaidžio plačiajuosčio ryšio paslaugoms šiuo metu naudojama menkai, todėl pagal Komisijos įgaliojimą, kurį ji suteikė CEPT, atlikto darbo rezultatai turėtų būti taikomi visoje Sąjungoje ir valstybės narės juos turėtų įgyvendinti nedelsdamos;
            
         
               (8)
            
            
               spektro naudotojams, teikiantiems belaidžio plačiajuosčio ryšio paslaugas, būtų naudingos vienodos techninės sąlygos visame dažnių intervale, nes taip būtų užtikrinta galimybė įsigyti įrangos ir nuoseklus įvairių operatorių tinklų koordinavimas. Tuo tikslu pageidaujama kanalų išdėstymo 3 400–3 600 MHz dažnių juostoje tvarka turėtų būti grindžiama CEPT 49-osios ataskaitos rezultatais, kartu laikantis technologijų ir paslaugų neutralumo principo;
            
         
               (9)
            
            
               Sprendimu 2008/411/EB nustatyta 3 400–3 800 MHz dažnių juostos naudojimo teisinė sistema turėtų išlikti nepakeista ir taip užtikrinama nuolatinė kitų esamų paslaugų, teikiamų naudojant šią juostą, apsauga. Visų pirma reikės užtikrinti nuolatinę fiksuotojo palydovinio ryšio (angl. fixed satellite systems, FSS) sistemų, kuriose naudojamos antžeminės stotys, apsaugą – tuo tikslu nacionalinės institucijos kiekvienu konkrečiu atveju turės tinkamai koordinuoti tokių sistemų ir belaidžio plačiajuosčio ryšio tinklų ir paslaugų veiklą;
            
         
               (10)
            
            
               spektro naudojimas belaidžio plačiajuosčio ryšio paslaugoms ir kitoms esamoms paslaugoms teikti naudojant 3 400–3 800 MHz juostą, ypač FSS antžeminėms stotims, turėtų būti koordinuojamas remiantis CEPT 49-ojoje ataskaitoje pateiktomis gairėmis, geriausia patirtimi ir koordinavimo principais. Šie principai apima koordinavimo procesus, keitimąsi informacija, kuo mažesnius abipusius apribojimus ir dvišalius susitarimus dėl skubaus tarpvalstybinio koordinavimo, kai antžeminės belaidžio plačiajuosčio ryšio tinklo bazinės stotys ir FSS antžeminės stotys yra skirtingų valstybių narių teritorijose;
            
         
               (11)
            
            
               atsižvelgiant į signalų sklidimo 3 400–3 800 MHz dažnių juostoje savybes ir taikomas suderintas technines sąlygas, esamų naudotojų apsaugai būtų naudinga belaidžio plačiajuosčio ryšio tinklus ir paslaugas diegti taikant tam tikras pageidaujamas konfigūracijas. Tokios konfigūracijos (sąrašas neišsamus) gali būti mažos aprėpties zonos, fiksuotoji belaidė prieiga, jungtys su tranzitiniu tinklu belaidžiuose plačiajuosčio ryšio prieigos tinkluose arba jų deriniai;
            
         
               (12)
            
            
               nors šis sprendimas turėtų būti taikomas nepažeidžiant esamo naudojimo kitais tikslais apsaugos ir nepertraukiamo veikimo, tiek, kiek reikia, esamoms spektro naudojimo 3 400–3 800 MHz dažnių juostoje teisėms turėtų būti taikomos ir naujos suderintos techninės sąlygos, kad būtų užtikrintas esamų ir naujų juostos naudotojų techninis suderinamumas, efektyvus spektro naudojimas ir būtų išvengta žalingųjų trukdžių, taip pat tarp Sąjungos valstybių narių;
            
         
               (13)
            
            
               gali reikėti tarpvalstybinių susitarimų siekiant užtikrinti, kad valstybės narės įgyvendintų šiuo sprendimu nustatomus parametrus ir taip būtų išvengta žalingųjų trukdžių, padidintas spektro naudojimo efektyvumas ir suvienodintas spektro naudojimas;
            
         
               (14)
            
            
               CEPT 49-ojoje ataskaitoje numatytos spektro suderinimo antžeminėms belaidžio ryšio sistemoms 3 400–3 800 MHz dažnių juostoje techninės sąlygos neužtikrina suderinamumo su tam tikromis Sąjungoje esamomis tokių sistemų naudojimo šioje juostoje teisėmis. Todėl esamiems spektro naudotojams turėtų būti skirta pakankamai laiko pradėti taikyti CEPT 49-ojoje ataskaitoje nurodytas technines sąlygas, neribojant galimybės naudotis spektru naudotojams, kurie laikosi CEPT 49-ojoje ataskaitoje nurodytų techninių sąlygų, ir nacionalinėms administracijoms suteikti galimybę atidėti šiuo sprendimu nustatomų techninių sąlygų įgyvendinimą atsižvelgiant į paklausą rinkoje;
            
         
               (15)
            
            
               todėl Sprendimas 2008/411/EB turėtų būti atitinkamai iš dalies pakeistas;
            
         
               (16)
            
            
               šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2008/411/EB iš dalies keičiamas taip:
   
               1)
            
            
               2 straipsnis pakeičiamas taip:
               „2 straipsnis
               1.   Nepažeisdamos kitų šioje juostoje naudojamų įrenginių apsaugos ir nepertraukiamo veikimo, valstybės narės paskiria 3 400–3 800 MHz dažnių juostą naudoti antžeminiams elektroninių ryšių tinklams ir suteikia galimybę ja naudotis neišskirtinėmis sąlygomis laikantis priede nustatytų parametrų. Be to, valstybės narės gali netaikyti priede nustatytų parametrų 3 400–3 800 MHz dažnių juostos naudojimo antžeminiams elektroninių ryšių tinklams teisėms, galiojančioms šio sprendimo priėmimo dieną, tiek, kiek naudojimasis tomis teisėmis netrukdo naudotis ta juosta pagal šio sprendimo priedą.
               2.   Valstybės narės užtikrina, kad 1 dalyje nurodytuose tinkluose būtų taikoma tinkama gretimose dažnių juostose veikiančių sistemų apsauga.
               3.   Valstybės narės neprivalo įgyvendinti šiuo sprendimu nustatytų įpareigojimų geografinėse vietovėse, kuriose derinant sąlygas su trečiosiomis šalimis reikia nukrypti nuo šio sprendimo priede nustatytų parametrų.
               Valstybės narės imasi visų reikalingų priemonių tokiems nukrypimams išspręsti, Komisijai praneša apie tuos nukrypimus, nurodydamos susijusias geografines vietoves, ir paskelbia atitinkamą informaciją pagal Sprendimą Nr. 676/2002/EB.“;
            
         
               2)
            
            
               3 straipsnis papildomas šia pastraipa:
               „Siekdamos užtikrinti galimybę naudoti tuos tinklus, valstybės narės palengvina tarpvalstybinių koordinavimo susitarimų sudarymą, atsižvelgdamos į esamą reguliavimo tvarką ir teises.“;
            
         
               3)
            
            
               Įterpiamas šis 4a straipsnis:
               „4a straipsnis
               Priede išdėstytas sąlygas valstybės narės pradeda taikyti ne vėliau kaip 2015 m. birželio 30 d.
               Ne vėliau kaip 2015 m. rugsėjo 30 d. valstybės narės pateikia šio sprendimo taikymo ataskaitą.“;
            
         
               4)
            
            
               Priedas pakeičiamas šio sprendimo priede pateiktu tekstu.
            
         2 straipsnis
   Šis sprendimas skirtas valstybėms narėms.
   
      Priimta Briuselyje 2014 m. gegužės 2 d.
      
         
            Komisijos vardu
         
         Neelie KROES
         
            Pirmininko pavaduotoja
         
      
   
   
      (1)  OL L 108, 2002 4 24, p. 1.
   
      (2)  2008 m. gegužės 21 d. Komisijos sprendimas 2008/411/EB dėl 3 400–3 800 MHz dažnių juostos antžeminėms sistemoms, kuriomis Bendrijoje galima teikti elektroninių ryšių paslaugas, suderinimo (OL L 144, 2008 6 4, p. 77).
   
      (3)  2012 m. kovo 14 d. Europos Parlamento ir Tarybos sprendimas Nr. 243/2012/ES, kuriuo nustatoma daugiametė radijo spektro politikos programa (OL L 81, 2012 3 21, p. 7).
   
      PRIEDAS
      
         
            „PRIEDAS
            2 STRAIPSNYJE MINIMI PARAMETRAI
            A.   BENDRIEJI PARAMETRAI
            
                     
                        1.
                     
                     
                        Pageidaujamas 3 400–3 600 MHz pojuostyje naudojamo dupleksinio ryšio tipas yra laikinio atskyrimo dupleksas (TDD).
                     
                  
                     
                        2.
                     
                     
                        Valstybės narės kaip alternatyvą gali įgyvendinti dažninio atskyrimo duplekso (FDD) naudojimo 3 400–3 600 MHz pojuostyje režimą, siekdamos:
                        
                                    a)
                                 
                                 
                                    užtikrinti efektyvesnį spektro naudojimą, pavyzdžiui, kai juo kartu naudojamasi ir pagal anksčiau suteiktas naudojimo teises sambūvio laikotarpiu arba įgyvendinant rinka grindžiamą spektro valdymą; arba
                                 
                              
                                    b)
                                 
                                 
                                    apsaugoti esamus naudotojus arba išvengti trukdžių; arba
                                 
                              
                                    c)
                                 
                                 
                                    koordinuoti naudojimą su šalimis ne ES narėmis.
                                 
                              Jei įgyvendinamas FDD naudojimo režimas, taikomas 100 MHz dupleksinio ryšio intervalas; galinės stoties signalams perduoti (FDD aukštynkryptė linija) naudojama apatinė juostos dalis, t. y. 3 410–3 490 MHz, o bazinės stoties signalams perduoti (FDD žemynkryptė linija) – viršutinė juostos dalis, t. y. 3 510–3 590 MHz.
                     
                  
                     
                        3.
                     
                     
                        3 600–3 800 MHz pojuostyje naudojamas dupleksinio ryšio tipas yra laikinio atskyrimo dupleksas.
                     
                  
                     
                        4.
                     
                     
                        Skiriamų blokų dydžiai yra 5 MHz kartotiniai. Paskirto dažnių bloko apatinė riba lygiuojama su atitinkamo pojuosčio kraštu arba atskiriama nuo jo 5 MHz kartotiniu intervalu (1). Priklausomai nuo naudojamo duplekso režimo, atitinkamų pojuosčių kraštai yra: 3 400 MHz ir 3 600 MHz naudojant TDD; 3 410 MHz ir 3 510 MHz naudojant FDD.
                     
                  
                     
                        5.
                     
                     
                        Bazinių ir galinių stočių 3 400–3 800 MHz juostoje siunčiami signalai atitinka šiame priede pateiktą dažnių bloko gaubtinę.
                     
                  B.   BAZINĖMS STOTIMS TAIKOMOS TECHNINĖS SĄLYGOS. DAŽNIŲ BLOKO GAUBTINĖ
            Kai kaimyninių tinklų operatoriai nėra sudarę dvišalių arba daugiašalių susitarimų, šie bazinėms stotims taikomi techniniai parametrai, vadinamoji dažnių bloko gaubtinė (angl. Block Edge Mask, BEM), yra svarbi kaimyninių tinklų sambūviui užtikrinti būtinų sąlygų dalis. Gali būti taikomi ir mažiau varžantys techniniai parametrai, jei dėl jų susitaria tokių tinklų operatoriai.
            BEM sudaro keli 1 lentelėje pateikti elementai, apimantys 3 400–3 600 MHz ir 3 600–3 800 MHz pojuosčius. Bazinė galios riba, skirta kitų operatorių naudojamam spektrui apsaugoti, ir pereinamosios srities galios ribos, kurioms esant galimas filtro charakteristikos krytis nuo bloke taikomos iki bazinės galios ribos, yra elementai už bloko ribų. Apsauginės juostos taikomos tik jeigu 3 400–3 600 MHz pojuostyje naudojamas FDD. BEM taikoma įvairių galios lygių bazinėms stotims (paprastai vadinamoms bazinėmis makro-, mikro-, piko- ir femtostotimis (2)).
            2–6 lentelėse nurodytos įvairių BEM elementų galios ribos. Galios bloke riba taikoma bloke, kurio naudojimo teisės priklauso operatoriui. Taip pat numatytos galios ribos apsauginėse juostose ir ribos, kuriomis apsaugomi žemesniais kaip 3 400 MHz dažniais veikiantys radarai.
            Dažnių intervalai 1–6 lentelėse priklauso nuo 3 400–3 600 MHz pojuosčiui pasirinkto duplekso tipo (TDD arba FDD). PMax – didžiausia tam tikros bazinės stoties nešlio galia, matuojama kaip EIRP (3). Sinchronizuotas veikimas – TDD naudojimas dviejuose skirtinguose tinkluose, kai aukštynkrypte ir žemynkrypte linijomis vienu metu nesiunčiama, kaip apibrėžta taikomuose standartuose.
            Tam tikro bloko BEM gaunama sujungiant 1 lentelėje nustatytus BEM elementus:
            
                        1.
                     
                     
                        Operatoriui paskirtam blokui taikoma galios bloke riba.
                     
                  
                        2.
                     
                     
                        Nustatomos pereinamosios sritys ir jose taikomos atitinkamos galios ribos. Pereinamosios sritys gali persikloti su apsauginėmis juostomis, tuo atveju taikomos pereinamosios srities galios ribos.
                     
                  
                        3.
                     
                     
                        Likusioje FDD arba TDD paskirtoje spektro dalyje taikomos bazinės galios ribos.
                     
                  
                        4.
                     
                     
                        Likusioje apsauginės juostos spektro dalyje taikomos apsauginės juostos galios ribos.
                     
                  
                        5.
                     
                     
                        Žemesnių nei 3 400 MHz dažnių spektro dalyje taikoma viena iš papildomų bazinių galios ribų.
                     
                  Paveiksle pateiktas įvairių BEM elementų sujungimo pavyzdys.
            Kalbant apie nesinchronizuotus TDD tinklus, dviejų greta vienas kito veikiančių operatorių atitiktis BEM reikalavimams galėtų būti pasiekiama tinkamai atskiriant abiejų operatorių blokų kraštų dažnius (pvz., per leidimų išdavimo procesą nacionaliniu lygmeniu). Kita galimybė – dviem gretimiems operatoriams nustatyti vadinamuosius ribotuosius blokus, t. y. reikalauti, kad operatoriai ribotų galios lygį jiems paskirto bloko viršutinėje arba apatinėje dalyje (4).
            
               1 lentelė
            
            
               BEM elementų apibrėžtys
            
            
                        BEM elementas
                     
                     
                        Apibrėžtis
                     
                  
                        Bloke
                     
                     
                        Reiškia bloką, kuriam nustatoma BEM.
                     
                  
                        Bazinė sritis
                     
                     
                        Spektras, naudojamas TDD, FDD aukštynkryptei linijai arba FDD žemynkryptei linijai, išskyrus operatoriui paskirtą bloką ir atitinkamas pereinamąsias sritis.
                     
                  
                        Pereinamoji sritis
                     
                     
                        FDD žemynkryptės linijos blokų pereinamoji sritis yra 0–10 MHz žemiau ir 0–10 MHz aukščiau operatoriui paskirto bloko.
                        TDD blokų pereinamoji sritis yra 0–10 MHz žemiau ir 0–10 MHz aukščiau operatoriui paskirto bloko. Pereinamoji sritis taikoma kitiems operatoriams skiriamiems gretimiems TDD blokams, jei tinklai yra sinchronizuoti, arba spektrui tarp gretimų TDD blokų, atskirtų 5 arba 10 MHz juosta. Pereinamosios sritys netaikomos kitiems operatoriams skiriamiems gretimiems TDD blokams, jei tinklai nesinchronizuoti.
                        Pereinamoji sritis netaikoma žemiau 3 400 MHz ir aukščiau 3 800 MHz.
                     
                  
                        Apsauginės juostos
                     
                     
                        Kai spektras skiriamas FDD, taikomos šios apsauginės juostos:
                        3 400–3 410, 3 490–3 510 (duplekso tarpas) ir 3 590–3 600 MHz
                        Kai pereinamosios sritys ir apsauginės juostos persikloja, taikomos pereinamosios srities galios ribos.
                     
                  
                        Papildoma bazinė sritis
                     
                     
                        Spektras žemiau 3 400 MHz.
                     
                  
               
            
               2 lentelė
            
            
               Galios bloke riba
            
            
                        BEM elementas
                     
                     
                        Dažnių intervalas
                     
                     
                        Galios riba
                     
                  
                        Bloke
                     
                     
                        Operatoriui paskirtas blokas
                     
                     
                        Neprivaloma.
                        Jei administracija pageidauja nustatyti viršutinę ribą, turi būti taikoma ne didesnė kaip 68 dBm/5 MHz vienai antenai vertė.
                     
                  
               2 lentelės paaiškinimas
            
            Siekiant kuo labiau sumažinti trukdžius į gretimus kanalus, bazinėms femtostotims turėtų būti taikomas galios valdymas. Bazinių femtostočių galios valdymo reikalavimas kyla dėl poreikio mažinti įrangos, kurią gali diegti vartotojai ir kurios veikimas gali būti nederinamas su aplinkiniais tinklais, trukdžius.
            
               3 lentelė
            
            
               Bazinės galios ribos
            
            
                        BEM elementas
                     
                     
                        Dažnių intervalas
                     
                     
                        Galios riba
                     
                  
                        Bazinė sritis
                     
                     
                        FDD žemynkryptė linija (3 510–3 590 MHz).
                        Sinchronizuoto TDD blokai (3 400–3 800 MHz ir 3 600–3 800 MHz).
                     
                     
                        Min(PMax – 43,13) dBm/5 MHz Vienos antenos EIRP
                     
                  
                        Bazinė sritis
                     
                     
                        FDD aukštynkryptė linija (3 410–3 490 MHz).
                        Nesinchronizuoto TDD blokai (3 400–3 800 MHz arba 3 600–3 800 MHz).
                     
                     
                        – 34 dBm/5 MHz vienos bazinės stoties EIRP (5)
                        
                     
                  
               3 lentelės paaiškinimas
            
            FDD žemynkryptės linijos ir sinchronizuoto TDD bazinės srities reikalavimas išreiškiamas kaip didžiausios nešlio galios susilpnėjimas ir fiksuota viršutinė riba. Taikomas griežtesnysis iš dviejų reikalavimų. Fiksuotuoju lygiu nustatoma viršutinė bazinės stoties keliamų trukdžių riba. Kai du TDD blokai sinchronizuojami, bazinės stotys viena kitai trukdžių nekelia. Šiuo atveju taikoma tokia pati bazinė sritis kaip FDD žemynkryptei linijai.
            Bazinės galios riba FDD aukštynkryptei linijai ir nesinchronizuotam TDD išreiškiama tik kaip fiksuota riba.
            
               4 lentelė
            
            
               Pereinamosios srities galios ribos
            
            
                        BEM elementas
                     
                     
                        Dažnių intervalas
                     
                     
                        Galios riba
                     
                  
                        Pereinamoji sritis
                     
                     
                        – 5–0 MHz nuo bloko apatinio krašto arba
                        0–5 MHz nuo bloko viršutinio krašto
                     
                     
                        Min(PMax – 40,21) dBm/5 MHz vienos antenos EIRP
                     
                  
                        Pereinamoji sritis
                     
                     
                        – 10– – 5 MHz nuo bloko apatinio krašto arba
                        5–10 MHz nuo bloko viršutinio krašto
                     
                     
                        Min(PMax – 43,15) dBm/5 MHz vienos antenos EIRP
                     
                  
               4 lentelės paaiškinimas
            
            Pereinamosios srities galios ribos nustatomos siekiant užtikrinti galimybę sumažinti galią nuo lygio bloke iki bazinėje srityje arba apsauginėje juostoje taikomo lygio. Reikalavimai išreiškiami kaip silpnėjimas, palyginti su didžiausia nešlio galia, ir fiksuota viršutinė riba. Taikomas griežtesnysis iš dviejų reikalavimų.
            
               5 lentelė
            
            
               FDD apsauginės juostos galios ribos
            
            
                        BEM elementas
                     
                     
                        Dažnių intervalas
                     
                     
                        Galios riba
                     
                  
                        Apsauginė juosta
                     
                     
                        3 400–3 410 MHz
                     
                     
                        – dBm/5 MHz vienos bazinės stoties EIRP
                     
                  
                        Apsauginė juosta
                     
                     
                        3 490–3 500 MHz
                     
                     
                        – 23 dBm/5 MHz vienos antenos prievadui
                     
                  
                        Apsauginė juosta
                     
                     
                        3 500–3 510 MHz
                     
                     
                        Min(PMax – 43,13) dBm/5 MHz vienos antenos EIRP
                     
                  
                        Apsauginė juosta
                     
                     
                        3 590–3 600 MHz
                     
                     
                        Min(PMax – 43,13) dBm/5 MHz vienos antenos EIRP
                     
                  
               5 lentelės paaiškinimas
            
            3 400–3 410 MHz apsauginėje juostoje parenkama ta pati galios riba kaip gretimos FDD aukštynkryptės linijos (3 410–3 490 MHz) bazinėje srityje. 3 500–3 510 MHz ir 3 590–3 600 MHz apsauginėse juostose parenkama ta pati galios riba kaip gretimos FDD žemynkryptės linijos (3 510–3 390 MHz) bazinėje srityje. 3 490–3 500 MHz apsauginėje juostoje galios riba grindžiama -30 dBm/MHz šalutinio spinduliavimo ties antenos prievadu reikalavimu ir perskaičiuojama pagal 5 MHz pločio juostą.
            
               6 lentelė
            
            
               Specifiniais atvejais konkrečiose šalyse bazinėms stotims taikomos papildomos bazinės galios ribos
            
            
                        Atvejis
                     
                     
                        BEM elementas
                     
                     
                        Dažnių intervalas
                     
                     
                        Galios riba
                     
                  
                        A
                     
                     
                        Sąjungos šalys, kuriose žemiau 3 400 MHz naudojamos karinės radiolokacinės sistemos
                     
                     
                        Papildoma bazinė sritis
                     
                     
                        Žemiau 3 400 MHz, taikoma ir TDD, ir FDD (6)
                        
                     
                     
                        – 59 dBm/MHz EIRP (7)
                        
                     
                  
                        B
                     
                     
                        Sąjungos šalys, kuriose žemiau 3 400 MHz naudojamos karinės radiolokacinės sistemos
                     
                     
                        Papildoma bazinė sritis
                     
                     
                        Žemiau 3 400 MHz, taikoma ir TDD, ir FDD (6)
                        
                     
                     
                        – 50 dBm/MHz EIRP (7)
                        
                     
                  
                        C
                     
                     
                        Sąjungos šalys, kuriose gretima juosta nenaudojama arba naudojama taip, kad papildomos apsaugos nereikia
                     
                     
                        Papildoma bazinė sritis
                     
                     
                        Žemiau 3 400 MHz, taikoma ir TDD, ir FDD
                     
                     
                        Netaikoma
                     
                  
               6 lentelės paaiškinimas
            
            Papildomos bazinės galios ribos atspindi poreikį užtikrinti karinės radiolokacijos apsaugą kai kuriose šalyse. A, B ir C atvejai gali būti taikomi rajone arba šalyje, kad įvairiose geografinėse srityse arba šalyse būtų galima užtikrinti nevienodą gretimų juostų apsaugos lygį, priklausomai nuo gretimose juostose veikiančių sistemų diegimo. TDD veikimo režimui gali reikėti taikyti kitas trukdžių mažinimo priemones, kaip antai geografinį atskyrimą, koordinavimą kiekvienu konkrečiu atveju arba papildomą apsauginę juostą. 6 lentelėje pateiktos papildomos bazinės galios ribos taikomos tik lauko bazinėms stotims. Atsižvelgiant į kiekvieną konkretų atvejį, gali būti nustatomos ne tokios griežtos patalpoje veikiančios bazinės stoties galios ribos. Galinėms stotims gali reikėti taikyti kitas trukdžių mažinimo priemones, kaip antai geografinį atskyrimą ar papildomą apsauginę juostą tiek FDD, tiek TDD veikimo režimu.
            
               Paveikslas
            
            
               BEM elementų derinimo bazinėms stotims, veikiančioms FDD bloke, prasidedančiame nuo 3 510 MHz, pavyzdys (8)
               
            
            
                        
                           
                     
                  C.   Galinėms stotims taikomos techninės sąlygos
            
               7 lentelė
            
            
               Bloke taikomas reikalavimas. Galinės stoties BEM galios bloke riba
            
            
                        Didžiausia galia bloke (9)
                        
                     
                     
                        25 dBm
                     
                  Valstybės narės tam tikromis aplinkybėmis, pvz., stacionarioms galinėms stotims, gali nustatyti ne tokią griežtą kaip 7 lentelėje nustatytoji ribą, jei nepabloginama kitų 3 400–3 800 MHz juostoje veikiančių įrenginių apsauga ir nepertraukiamas naudojimas ir laikomasi tarpvalstybinių įsipareigojimų.“
         
      
      
         (1)  Jei skiriamus blokus reikia paslinkti atsižvelgiant į kitus esamus naudotojus, turi būti naudojamas 100 kHz žingsnis. Kad būtų galima efektyviau naudoti spektrą, prie kitiems naudotojams paskirtų blokų gali būti nustatomi siauresni blokai.
      
         (2)  Šie terminai nėra vienareikšmiškai apibrėžti; jais apibūdinamos skirtingų galios lygių korinio tinklo bazinės stotys tokia galios mažėjimo tvarka: makro, mikro, piko, femto. Bazinės femtostotys yra mažiausio galios lygio bazinės stotelės, paprastai naudojamos patalpose.
      
         (3)  Lygiavertė izotropinės spinduliuotės galia.
      
         (4)  Rekomenduojama tokio ribotos galios lygio vertė yra 4 dBm/5 MHz vienos bazinės stoties EIRP, taikoma operatoriui paskirtame bloke 5 MHz pločio juostoje prie bloko viršutinio arba apatinio krašto.
      
         (5)  Gretimi operatoriai gali susitarti dėl šios bazinės srities išimties bazinėms femtostotims, jei nėra pavojaus, kad bus keliami trukdžiai bazinėms makrostotims. Tuo atveju gali būti taikoma -25 dBm/5 MHz vienos bazinės stoties EIRP.
      
         (6)  Administracijos gali nuspręsti taikyti apsauginę juostą žemiau 3 400 MHz. Tokiu atveju galios riba gali būti taikoma tik žemiau apsauginės juostos.
      
         (7)  Administracijos gali pasirinkti ribą pagal A arba B atvejį, atsižvelgdamos į tam tikrame rajone būtiną radaro apsaugos lygį.
      
         (8)  Atkreipkite dėmesį, kad įvairiose spektro dalyse nustatomi skirtingi bazinės galios lygiai ir kad 3 490–3 510 MHz apsauginėje juostoje taikoma apatinės pereinamosios srities galios riba. Spektras žemiau 3 400 MHz į paveikslą neįtrauktas, nors, siekiant apsaugoti karinę radiolokaciją, gali būti taikomas BEM elementas „papildoma bazinė sritis“.
      
         (9)  Ši galios riba stacionarioms arba skirtoms įrengti galinėms stotims nustatoma kaip EIRP, o mobiliosioms arba kilnojamosioms galinėms stotims – kaip bendra spinduliuotės galia (TRP). Izotropinių antenų EIRP ir TRP yra lygiavertės. Pripažįstama, kad gali būti taikoma darniaisiais standartais nustatyta šios vertės leidžiamoji nuokrypa (iki 2 dB), siekiant atsižvelgti į naudojimą ekstremaliomis aplinkos sąlygomis ir gamybines nuokrypas.